«ЩыIащ зауэ, щыIащ текIуэныгъэ»
А фIэщыгъэм щIэту накъыгъэм и 5-м Ткаченкэ Андрей и цIэр зезыхьэ СурэтыщI гъуазджэхэмкIэ музейм гъэлъэгъуэныгъэ гъэщIэгъуэн къыщызэIуахащ.
Нэпсрэ лIыгъэкIэ псыхьа зауэ лъэхъэнэр IупщIу уи нэгу къыщIэзыгъэувэ сурэтхэм узыгъэгумэщI теплъэгъуэхэм уащрихьэлIэрт. — ТекIуэныгъэ Иным хуэгъэпсауэ Налшык къалэ дауэдапщэ куэд щокIуэкI, мы гъэлъэгъуэныгъэри а махуэ лъапIэм теухуащ,- жиIащ КъБР-м щэнхабзэмкIэ и министр Къумахуэ Мухьэдин выставкэр къыщызэIуихым. — Музейм и зы пэшым классикхэм ТекIуэныгъэр зэралъагъур щызэхуэхьэсащ, етIуанэ пэшым Хэку зауэшхуэм хэтахэм, щIыналъэм и сурэтыщIхэм я IэдакъэщIэкIхэр щыфлъагъунущ. Дэтхэнэ лэжьыгъэми зауэжьым и Iыхьэ шынагъуэ къытощыж. Ди щхьэхуитыныгъэм щхьэузыхь зыхуащIащ куэдым, къэмылэнджэжу зауэм хэтахэм я цIэр нобэми Хэкум щыгъупщакъым. 115-нэ шуудзэм хуэгъэпсауэ Пащты Герман и Iэдакъэ къыщIэкIа сурэтым феплъыт. Ар хуэдэщ лъэхъэнэхэр зэпызыщIэ лъэмыжым.
— Хэку зауэшхуэр зылъэмыIэсарэ абы имыгъэгуIа унагъуэрэ щыIэу къыщIэкIынкъым. Мы гъэлъэгъуэныгъэм ди сэлэтхэм яхэлъа лIыгъэр IупщIу къыщыхощ. Ди цIыхухэм я хахуагъэр нобэми бэм ящыгъупщакъым, зэманыр кIуэху я щIыхьыр нэхъ ин мэхъу армыхъумэ, — жиIащ КъБР-м и Лъэпкъ музейм и унафэщI Накуэ Феликс къыщыпсалъэм.
Ткаченкэ Андрей и цIэр зезыхьэ музейм и къудамэм и унафэщI Леонтьевэ Нинэ къыщыпсалъэм фронтым Iутахэм я IэдакъэщIэкI сурэтхэр зэрылъапIэр, щIэблэм хэкупсэ лъагъуныгъэ яIэу къэгъэ-тэджынымкIэ абыхэм я мыхьэнэр зэрыиныр къыхигъэщащ.
— Мы гъэлъэгъуэныгъэм щызэхуэхьэсащ 18 — 20 лIэщIыгъуэхэм зыхэта зауэхэм ди къэралым щызыIэригъэхьа текIуэныгъэхэм зи фIыгъэ хэлъхэу Пётр I, Екатеринэ II, Александр I сы-мэ, нэгъуэщIхэми я сурэтхэр. Живопись, графикэ, скульптурэ, декоративно-прикладной гъуазджэ — псори зэхэту лэжьыгъэ 200-м нэблагъэ щызэхуэхьэсащ выставкэм.
Накъыгъэм и 19 пщIондэ екIуэкIыну гъэлъэгъуэныгъэм гукъыдэж зиIэ псори еплъыну Iэмал щыIэщ.
Щомахуэ Залинэ.
Сурэтхэр Къарей Элинэ трихащ.
